
VARSTVO KOŠČIČARJEV
Koščičaste sadne vrste so v odvisnosti od prehranskega stanja  dreves v fenološki faz začetka od konca intenzivnega odpadanja listja. V nasadih breskev in nektarin opravite jesensko škropljenje proti breskovi kodravosti in listni luknjičavosti koščičarjev. Proti listni luknjičavosti koščičarjev poškropite tudi marelice, češnje, višnje, slive in češplje. 
Za omejevanje naštetih bolezni kakor tudi ostalih listnih pegavostih (češnjeva listna pegavost, češpljeva rdeča listna pegavost) uporabite enega od pripravkov na osnovi bakra kot so: Badge WG (3,5 kg/ha breskev, nektarina, marelica, češnja, višnja, sliva), Cuprablau Z 35 WG (1,6 – 2 kg/ha – breskev, marelica, češnja, sliva),  Cuprablau Z 35 WP (3 kg/ha – breskev, nektarina) ali Nordox 75 WG (2 kg/ha – breskev, nektarina). 
Vloga bakrovih pripravkov je razkuževalne narave, hkrati pa kažejo tudi dobro stransko delovanje na bolezni lesa kot sta ožig breskove skorje in breskov rak, katerih bolezenska znamenja prepoznamo po sušenju in smoljenju vej. 
V  intenzivnih nasadih breskev in sliv pa je smiselno za zatiranje ožiga breskove skorje kot rakastih obolenj koščičarjev uporabiti pripravek Delan 700 WG (0,75 kg/ha), ki poleg omenjenih bolezni na breskvah, nektarinah, marelicah, slivah in češpljah zatira še listne pegavosti kot so listna luknjičavost koščičarjev , češnjeva listna pegavost in češpljeva rdeča listna pegavost. Zato lahko z njim poškropite tudi češnje in višnje.
VARSTVO LUPINARJEV
Ob zaključku intenzivnega odpadanja listja svetujemo proti glivičnim in bakterijskim boleznim v nasadih orehov, leske in kostanja opraviti škropljenje z enim pripravkov na osnovi bakra.
Za zatiranje bakterijske črne listne pegavosti na orehih in leski so registrirani: Cuprablau Z 35 WG (1,6 – 1,7 kg/ha), Cuprablau Z 35 WP (2 kg/ha) ali  Cuproxat (oreh: 2,6-7,9 L/ha; leska: 3,6-6,6 L/ha); 
za zatiranje glivičnih bolezni lesa na orehu in leski ter kostanju ( listna pegavost kostanjev) pa pripravek Cuprablau Z 35 WG (1,6-1,7 kg/ha)  
V nasadih orehov kakor tudi ohišnicah že več let zapored beležimo povečan obseg pojava orehove rjave pegavosti ali antakoze (Gnomonia leptostyla). 
Gliva napada predvsem liste, pa tudi plodove. Na listih so pege z rjavim robom in sivkastim micelijem na sredini. Okuženi listi se zvijajo, sušijo in pogosto predčasno odpadejo. Na plodovih so pege nekoliko vdrte, med letom počrnijo in prikrijejo velik del zelene lupine. Pri zgodnji okužbi plodovi predčasno odpadejo, pri poznem pojavu pa v obliki mumij ostanejo na drevesu do pozne jeseni. 
V nasadih, kjer opazite takšne simptome je smiselno poleg jesenskega škropljenje z bakrovimi pripravki tudi pograbiti ter zažgati okuženo listje in plodove. 
VARSTVO JABLAN IN HRUŠK
V nasadih jablan in hrušk smo bili v letošnjem letu priča obsežnejšem izbruhu hruševega ožiga, ki ga povzroča bakterija Erwinia amylovora. V času odpadanja listja na poganjkih nastajajo številne odprte rane, na katerih se lahko naselijo bakterije (Erwinia amylovora – hrušev ožig…) in glive (škrlup, jablanov rak…), bodisi v obliki težko opaznih rakastih ran ali v obliki nevidne latentne okužbe, ki predstavljajo nova žarišča za širjenje bolezni v naslednjem letu.
Zato svetujemo, da v nasadih, kjer so bile prisoten cvetne okužbe z bakterijo Erwinia amylovora, ali ste imate težave z obvladovanjem glivičnih bolezni, opravite škropljenje z enim od pripravkov na osnovi bakra kot so: Cuprablau Z 35 WG, Cuprablau Z 35 WP ali Nordox 75 WG. Pri tem pazite na čas izvedbe aplikacije. 
Začetek intenzivnega odpadanje listne mase pričakujemo po padcu temperatur in ob prvih jutranjih slanah, ko bo nastopilo obdobje hladnega in deževnega vremena, kakor tudi v nasadih, kjer bodo razgradnjo listne mase pospešili z uporabo ure (2 do 4%). 
Zaradi toplega vreme v zadnji dekadi oktobra priporočamo, da opravite škropljenje, ko bo listje intenzivno odpadalo oziroma, ko bo odpadla večina listja. 
Škropljenje kot preventiven ukrep opravite tudi v vseh ostalih nasadih ter ohišnicah jablan in hrušk.
V primeru nizkih temperatur pazite, da z bakrovimi pripravki škropite, ko so temperature enake ali višje od 5 °C. 

